Document ID: 32011D0253

VYKONÁVACIE ROZHODNUTIE KOMISIE
z 26. apríla 2011,
ktorým sa v zásade uznáva úplnosť dokumentácie predloženej na podrobné preskúmanie s cieľom možného zaradenia látok metobromurón, kyselina S-abscisová, Bacillus amyloliquefaciens subsp. plantarum D747, Bacillus pumilus QST 2808 a Streptomyces lydicus WYEC 108 do prílohy I k smernici Rady 91/414/EHS
[oznámené pod číslom K(2011) 2675]
(Text s významom pre EHP)
(2011/253/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V smernici 91/414/EHS sa stanovuje vypracovanie zoznamu Európskej únie, ktorý obsahuje účinné látky povolené na použitie v prípravkoch na ochranu rastlín.
(2)
Spoločnosť Belchim crop protection NV/SA predložila 15. decembra 2010 orgánom Francúzska dokumentáciu týkajúcu sa účinnej látky metobromurón so žiadosťou o jej zaradenie do prílohy I k smernici 91/414/EHS.
(3)
Spoločnosť Valent BioScience Corporation predložila 9. decembra 2010 orgánom Holandska dokumentáciu týkajúcu sa účinnej látky kyselina S-abscisová so žiadosťou o jej zaradenie do prílohy I k smernici 91/414/EHS.
(4)
Spoločnosť Mitsui AgriScience International SA/NV predložila 21. októbra 2010 orgánom Nemecka dokumentáciu týkajúcu sa účinnej látky Bacillus amyloliquefaciens subsp. plantarum kmeň D747 so žiadosťou o jej zaradenie do prílohy I k smernici 91/414/EHS.
(5)
Spoločnosť AgraQuest Inc predložila 3. decembra 2010 orgánom Holandska dokumentáciu týkajúcu sa účinnej látky Bacillus pumilus kmeň QST 2808 so žiadosťou o jej zaradenie do prílohy I k smernici 91/414/EHS.
(6)
Spoločnosť FuturEco BioScience SL predložila 6. augusta 2010 orgánom Holandska dokumentáciu týkajúcu sa účinnej látky Streptomyces lydicus kmeň WYEC 108 so žiadosťou o jej zaradenie do prílohy I k smernici 91/414/EHS.
(7)
Orgány Francúzska, Holandska a Nemecka oznámili Komisii, že dokumentácie týkajúce sa príslušných účinných látok na základe predbežného preskúmania spĺňajú podľa všetkého požiadavky na údaje a informácie stanovené v prílohe II k smernici 91/414/EHS. Zdá sa, že predložené dokumentácie spĺňajú aj požiadavky na údaje a informácie stanovené v prílohe III k smernici 91/414/EHS, pokiaľ ide o jeden prípravok na ochranu rastlín, ktorý obsahuje príslušné účinné látky. Žiadatelia potom Komisii a ostatným členským štátom v súlade s článkom 6 ods. 2 smernice 91/414/EHS doručili dokumentácie, ktoré boli ďalej postúpené Stálemu výboru pre potravinový reťazec a zdravie zvierat.
(8)
Týmto rozhodnutím by sa malo na úrovni Únie formálne potvrdiť, že tieto dokumentácie sa považujú za dokumentácie v zásade spĺňajúce požiadavky na údaje a informácie stanovené v prílohe II a pri najmenej jednom prípravku na ochranu rastlín, ktorý obsahuje jednu z príslušných účinných látok, aj požiadavky stanovené v prílohe III k smernici 91/414/EHS.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dokumentácie týkajúce sa účinných látok uvedených v prílohe k tomuto rozhodnutiu, ktoré boli predložené Komisii a členským štátom s cieľom dosiahnuť zaradenie týchto látok do prílohy I k smernici 91/414/EHS, v zásade spĺňajú požiadavky na údaje a informácie stanovené v prílohe II k uvedenej smernici.
Dokumentácie spĺňajú vzhľadom na navrhované použitia aj požiadavky na údaje a informácie stanovené v prílohe III k smernici 91/414/EHS, pokiaľ ide o jeden prípravok na ochranu rastlín, ktorý obsahuje príslušnú účinnú látku.
Článok 2
Spravodajské členské štáty budú pokračovať v podrobnom skúmaní dokumentácií uvedených v článku 1 a oznámia Komisii čím skôr, najneskôr však do 30. apríla 2012 závery svojho preskúmania spolu s odporúčaniami o zaradení alebo nezaradení účinných látok uvedených v článku 1 do prílohy I k smernici 91/414/EHS a so všetkými podmienkami takýchto zaradení.
Článok 3
Toto rozhodnutie je určené členským štátom.
V Bruseli 26. apríla 2011

Labels: 10
12
3
6